บริษัทกลางฯเปิดหน่วยบริการพ.ร.บ. ในโรงพยาบาล
บริษัทกลางเปิดตัว&#8220;โครงการ หน่วยบริการ พ.ร.บ.บริษัทกลางฯในโรงพยาบาล หรือ Survey in Hospital&#8221;
12 ต.ค. 2553

บริษัทกลางเปิดตัว“โครงการ หน่วยบริการ พ.ร.บ.บริษัทกลางฯในโรงพยาบาล หรือ Survey in Hospital” 
นายสมพร สืบถวิลกุล กรรมการผู้จัดการบริษัทกลางคุ้มครองผู้ประสบภัยจากรถ (บริษัทกลาง)  เปิดเผยว่า ตามที่บริษัทกลางฯ ได้รับมอบหมายให้ทำหน้าที่เกี่ยวกับการจ่ายค่าเสียหายเบื้องต้น และค่าสินไหมทดแทนตาม พ.ร.บ.คุ้มครองผู้ประสบภัยจากรถ  แทนบริษัทประกันภัยทุกบริษัท โดยมีสาขาให้บริการแก่ประชาชนทุกจังหวัดทั่วประเทศ   
ปัจจุบัน บริษัทกลางฯ ได้รับมอบหมายจากภาคธุรกิจประกันวินาศภัยให้บริษัทกลางฯรับประกันภัยพ.ร.บ.. เฉพาะรถจักรยานยนต์แต่เพียงบริษัทเดียว ทำให้จำนวนรถจักรยานยนต์ที่มีการเอาประกันภัย พ.ร.บ.ในแต่ละปีประมาณกว่า 10 ล้านคัน มีการเอาประกันภัยไว้กับบริษัทกลางฯ ซึ่งหมายถึงจำนวนลูกค้าของบริษัทกลางฯที่เพิ่มมากขึ้นหลายเท่าตัว
ดังนั้น เพื่อเป็นการรองรับการใช้สิทธิของผู้ประสบภัยจากรถทั้งปัจจุบันและอนาคต ทางบริษัทกลางฯจึงได้จัดทำโครงการ “หน่วยบริการ พ.ร.บ.บริษัทกลางฯในโรงพยาบาล หรือ Survey in Hospital” ขึ้น 
สำหรับ วัตถุประสงค์หลักคือ ประการแรก เพื่อเป็นการขยายจุดบริการทางด้านสินไหมทดแทน พ.ร.บ. ให้กับผู้ประสบภัยจากรถให้ได้รับความสะดวก และรวดเร็วยิ่งขึ้น 
ประการที่สอง เพื่อเป็นบูรณาการ การให้บริการประชาชนร่วมกันกับโรงพยาบาลในการคุ้มครองดูแลสิทธิของผู้ประสบภัยจากรถอย่างแท้จริง
นายสมพร กล่าวว่า  โครงการดังกล่าวได้รับความร่วมมือและความอนุเคราะห์อย่างดียิ่งจากโรงพยาบาลต่างๆที่เข้าร่วมโครงการ โดยทางบริษัทจะจัดส่งเจ้าหน้าที่ของบริษัทไปประจำที่โรงพยาบาล ซึ่งมีการจัดทำและติดตั้งเค้าท์เตอร์ หน่วยบริการ พ.ร.บ.บริษัทกลางฯ ไว้ในโรงพยาบาลนั้นแล้วในเบื้องต้นนี้จะมีการจัดส่งไปประจำตามโรงพยาบาลศูนย์ จำนวน 30 แห่งทั่วประเทศ 
นอกจากนี้ จะขยายไปตามโรงพยาบาลที่มีจำนวนปริมาณการใช้บริการของผู้ประสบภัยจากรถจำนวนมากในแต่ละจังหวัดในอนาคต โดยเจ้าหน้าที่ประจำ หน่วยบริการ พ.ร.บ.บริษัทกลางฯนั้นจะเป็นผู้ ให้บริการตรวจเยี่ยมและรับรองสิทธิให้กับผู้ประสบภัยจากรถที่เข้ารับการรักษาตัวในโรงพยาบาล เพื่อสร้างความอบอุ่นใจที่ได้รับการดูแลเอาใจใส่  
รวมถึง การรับคำร้องขอและจ่ายค่าเสียหายตาม พ.ร.บ.ให้กับผู้ประสบภัยจากรถหรือ สถานพยาบาล ณ สถานที่แห่งนั้น อีกทั้งยังให้คำแนะนำการใช้สิทธิต่างๆเกี่ยวกับการประกันภัยอย่างถูกต้องให้กับประชาชนทั่วไป 
นายสมพร กล่าวว่า หน่วยบริการ พ.ร.บ. บริษัทกลางฯ หรือ Survey in Hospital จะเป็นช่องทางการให้บริการกับประชาชนที่เพิ่มมากขึ้น อีกทั้งช่วยลดค่าใช้จ่ายและเวลา ในการดำเนินการสำหรับผู้ประสบภัยและโรงพยาบาล และเป็นการช่วยแบ่งเบาภาระงานด้าน พ.ร.บ.คุ้มครองผู้ประสบภัยจากรถ ของโรงพยาบาล รวมทั้ง เป็นการสร้างความเชื่อมั่นในการบริการที่ดีร่วมกันระหว่างบริษัทกลางฯ กับโรงพยาบาล 
สำหรับประชาชนทั่วไปเมื่อเกิดอุบัติเหตุจากรถ ผู้ประสบภัยจากรถทุกคนจะได้รับความคุ้มครองตาม พ.ร.บ. คุ้มครองผู้ประสบภัยจากรถ สูงสุดกรณีบาดเจ็บไม่เกิน 5 หมื่นบาท หรือกรณีเสียชีวิตหรือทุพพลภาพถาวร/พิการ จะได้รับความคุ้มครองสูงสุด 2 แสนบาท และ เงินชดเชยกรณีที่ผู้ประสบภัยจากรถต้องนอนรักษาตัวในโรงพยาบาล อีกวันละ 200 บาทสูงสุดไม่เกิน 20 วัน  ยกเว้นผู้ขับขี่ที่เป็นฝ่ายผิดจะได้รับความคุ้มครองเพียงค่าเสียหายเบื้องต้นเท่านั้น